EL TENNIS

On i amb què es juga?

EL TERRENY DE JOC

Està format per:

- Un rectangle de 23,77 m de llarg per 10,97 m d’ample.

- Una xarxa de 91,5 cm d’alçada al mig i 107 cm als extrems.

- Unes línies que delimiten unes àrees de joc i de servei.

LA SUPERFÍCIE

Les pistes de tennis originàriament eren d’herba (recorda que l’esport s’anomenava lawn tennis). Més endavant, es van començar a utilitzar altres superfícies: terra batuda, ciment, sintètiques...

L’EQUIP 

La raqueta: actualment són més lleugeres que les d’abans i amb una superfície de colpeig més gran.

El gruix del mànec és fonamental. Hauràs de triar el que s’adapti millor a la teva mà.

Observa en el dibuix les parts de la raqueta: el mànec, el coll, el pont, el cordatge, el cap i el marc.

La pilota: és de color blanc o groc, i és formada per dues semiesferes de cautxú enganxades, mai cosides, i recobertes de filtre. El pes és d’entre 57 i 58 g.

Com s’hi juga?

La pilota és colpeja per tal de ser enviada per sobre de la xarxa al camp contrari.

El contrincant té l’opció de deixar que la pilota faci un bot o no abans de tornar-la.

El tennis el pots practicar individualment o per parelles; segons correspongui emprarem un espai o un altre.

COM COMENÇA EL PARTIT?

· Es comença fent el servei des de la dreta de la marca central. S’ha de llançar la pilota a l’aire i abans que toqui a terra s’ha de colpejar cap al requadre corresponent del camp contrari.

El servei ha de ser creuat.

· Si falla la sacada, el jugador disposa d’un segon servei. Si falla el segon comet doble falta.
· Si la pilota toca la xarxa però entra en el requadre corresponent, és net. Aleshores es repeteix el servei que estaves fent, el primer o el segon. 

ÉS FALTA QUAN...

· La pilota bota més enllà de les línies del terreny de joc. 

· La pilota es queda a la xarxa.

· Es fa doble falta de servei.

· La pilota bota dues vegades.
UN SISTEMA DE PUNTUACIÓ ENREVESSAT!

Si mires un partit de tennis, t’adonaràs que no és fàcil seguir la puntuació. Vegem com és. 

QUAN S’ANOTA UN JOC

El detall dels punts es fa sempre anunciant en primer lloc els punts del jugador que fa el servei: el primer punt d’un joc val 15, el segon 30, el tercer 40, i en el quart punt anotat s’aconsegueix un joc, sempre i quan es tingui una avantatge de 2 punts respecte de l’adversari (40-0, 40-15 ó 40-30).

· L’empat a 15, a 30 i a 40 es diu iguals. El punt aconseguit després de 40 iguals (40-40) s’anomena avantatge del servei o avantatge de la restada, segons correspongui, i obliga a guanyar el següent punt per tal de poder guanyar el joc. Si un jugador té avantatge i no guanya el següent punt, es torna a 40 iguals.
COM ES DESENVOLUPA EL JOC

· Si es toca una pilota abans que boti (volea), tot i que sembli que va a fora, el joc continua.

· En acabar el punt, el servei següent es fa al costat contrari, i així successivament fins que acaba un joc.
· Serveix un joc cada jugador.

· Els jugadors canvien de costat de la pista cada nombre imparell de jocs jugats, per tant es juguen dos jocs seguits en una pista.
COM S’ANOTA UN SET 

· El jugador que guanya 6 jocs guanya el set, sempre que s’hagi aconseguit avançar l’adversari amb 2 jocs o més (6-0, 6-1, 6-2, 6-3 i 6-4).

· En cas de 5-5, guanya el set si un arriba a 7 jocs (7-5 ó 5-7).
· En cas d’empat a 6 jocs es juga el joc decisiu o tie-break.
· Joc decisiu: és un joc de desempat que guanya el primer que arriba a 7 punts, comptant d’un en un i amb una diferència de 2 punts. Cal canviar el servei quan la suma dels punts és imparell (dos serveis seguits cadascú) i canviar de camp quan sumen 6 punts (6-0, 5-1, 4-2 i 3-3), 12 punts, 18 punts...
· En algunes competicions si s’arriba al últim set (ex. 2-2 i s’ha de fer un tercer) no es fa joc decisiu i només en aquest set s’ha de guanyar per diferència de 2 jocs (8-6, 9-7, 10-8...).
QUI GUANYA EL PARTIT?

Es juguen partits a 3 sets (primer que guanya 2 sets) ó a 5 sets (primer que guanya 3 sets).
El joc decisiu o tie-break es va implantar per tal que els partits no s’allarguessin excessivament. 

EL JOC DE DOBLES, EL JOC EN EQUIP

La modalitat que enfronta dues parelles de jugadors s’anomena jocs de dobles. 

El terreny de joc es fa més gran, excepte en el moment del servei, que no varia. 

Aprenem la tècnica...
POSICIÓ BÀSICA

És la posició que un jugador ha d’adoptar a la pista. Li ha de permetre col·locar-se ràpidament en la posició adequada al cop que vol fer. 

· Situa’t de cara a la xarxa amb les cames separades.

· Flexiona lleugerament els genolls i inclina el cos un xic endavant.

Agafa la raqueta pel mànec i amb l’altra mà subjecta-la a l’alçada del coll, de manera que en quedi el cap elevat. 

PRESA DE LA RAQUETA 

La presa és la manera d’agafar la raqueta. La presa variarà segons el cop que es vulgui fer, no és el mateix si es vol colpejar la pilota a la dreta o a l’esquerra, abans o després que hagi botat.

COPS FONAMENTALS

Cop de dreta:

Des de la posició bàsica o d’espera...

1. Gira el cos tot portant la raqueta i el peu dret enrere fins a situar les espatlles perpendiculars a la xarxa.

2. Agafa fort la raqueta, col·loca-la perpendicular al terra i colpeja la pilota. Les cames obertes t’ajudaran a tenir una bona posició més estable. 

3. Després de colpejar, continua el moviment de la raqueta endavant i amunt. El pes del costat ha anat des del darrere al davant. 

Cop de revés:

Des de la posició bàsica o d’espera...

1. Porta la raqueta enrere, el braç per davant del cos, i avança el peu del costat de la raqueta, girant el cos fins a col·locar les espatlles perpendiculars a la xarxa. 

2. Des del darrere, agafa fort la raqueta i colpeja la pilota just per davant del maluc. En l’impacte la raqueta es manté perpendicular al terra (cap de la raqueta amunt).
3. Després de colpejar, continua el moviment del braç. El pes del cos ha passat del darrere al davant. El taló del peu endarrerit s’aixeca.

Per augmentar la potència i el control sobre la pilota sovint s’empra el revés a dues mans: el cop és molt semblant, la diferència rau sobretot en el fet que la raqueta s’agafa amb les dues mans en comptes de fer-ho només amb una. 

Servei:

El servei per dalt és el cop més difícil d’aprendre i en canvi és el que inicia el joc.

1. Des del darrera de la línia de fons, amb els peus lleugerament separats i el cos una mica de costat, la mà esquerra subjecta la pilota i ajuda a col·locar en posició la raqueta, baixant els braços fins arribar a la cuixa. 

2. El braç esquerra s’alça i deixa anar la pilota cap amunt i una mica endavant mentre el braç de la raqueta puja estès, fins arribar a l’espatlla, on es flexiona (com si ens volguéssim rascar l’esquena) i es llança endavant per colpejar la pilota. 

3. Arribem a un punt que es produeix l’extensió de tot el cos, que ha de coincidir amb l’impacte de la pilota. La raqueta està plana i lleugerament inclinada cap avall. 

Després de l’impacte, la cama dreta passa al davant per recuperar l’equilibri i el braç continua cap al darrera i el costat esquerre del jugador. 

Els primers dies de pràctica pots utilitzar el servei per baix. Es tracta de llançar la pilota a l’aire i colpejar-la per baix abans que boti. És un cop més fàcil i s’ajusta al reglament. Tot i això, tant aviat com puguis practica bé el servei per dalt.

Volea:

És un cop ofensiu, que es fa abans que la pilota toqui el terra.

Es pot fer per tant de dreta com de revés.

Es caracteritza per ser un cop sec. És similar al cop de dreta o de revés, però fent el moviment més reduït i amb una trajectòria curta i ràpida.

...i una mica més de tàctica

S’entén per tàctica el conjunt d’accions que es fan amb l’objectiu d’aconseguir guanyar un punt.

Per aconseguir el punt has de dominar els cops fonamentals (cop de dreta, revés, servei, volea, etc.), però també has de saber-los utilitzar en el moment adequat.

Aquí tens alguns consells: 

· Procura no fer doble falta de servei.

· El intercanvi de cops, intenta no fallar. 

· Procura enviar la pilota lluny de l’abast del contrari.

· En general, després de colpejar la pilota és millor situar-se en un punt mig de l’àrea de joc. 

TÀCTICA DE DOBLES

Si jugueu per parelles, haureu de decidir com us col·loqueu a la pista entre aquestes tres possibilitats: 

· Tots dos us quedeu al fons de la pista.

· Un es queda al fons i l’altre es queda a la xarxa.

· Tots dos pugueu a la xarxa.

ELS JOCS

QUÈ són els jocs?
Són activitats lúdiques, és a dir, que cerquen la diversió mitjançant la pràctica d’activitat física.

A diferència dels esports, en els jocs són els mateixos participants els qui es posen d’acord sobre les normes que cal respectar, l’espai en què es jugarà, el nombre de participants…
Un aspecte fonamental dels jocs es refereix al respecte a les normes establertes. Encara que només siguin pactades pels propis jugadors, un cop decidides tothom les ha de respectar. Si no és així, el joc perd la seva raó de ser i poden sorgir conflictes entre els participants. 

Si bé les característiques dels jocs s’estableixen en funció de l’edat, interessos i motivació dels participants, cal ressaltar que el joc és, abans que res, diversió, i no té edat.

QUÈ són els jocs tradicionals?

Són jocs molt antics que els nostres avantpassats practicaven fa moltíssims anys i que han passat de pares a fills a través de generacions.

Sovint s’han transmès de manera oral, per la qual cosa no n’existeixen referències escrites. 

Cada territori té els seus propis jocs tradicionals que formen part del seu patrimoni cultural. Per això, recuperar-los i practicar-los és contribuir al desenvolupament de les nostres arrels culturals pròpies. 

La pràctica i la compilació dels jocs propis de la nostra Comunitat, els anomenats jocs tradicionals autòctons, ens enriqueixen  com a persones i ens apropa a les nostres arrels culturals. 

COM poden ser els jocs?

Existeixen molts tipus de jocs. Hi ha jocs en què l’objectiu és córrer molt ràpid, altres en què cal desenvolupar una gran força, altres en què s’usen pilotes, altres de llançament de precisió… I en tots ells l’objectiu és passar-s’ho tant bé com sigui possible.

A continuació te n’exposem alguns. Segur que els coneixes. I si no és així, llegeix amb atenció les normes i practica’ls.
JOCS DE FORÇA

Són jocs d’arrossegar, d’alçar pesos... Es relacionen amb el treball en el camp o amb oficis manuals.

“Estirar la corda”
· Quants podem jugar? Els que vulguem, a partir de dos.

· Què necessitem? Una corda gruixuda.

· Com ens col·loquem per començar? En dos equips. Es divideix la corda en dues meitats i cada equip se situa en una.  

· Com es juga? A un senyal, cada equip ha d’estirar la corda al seu costat i intentar arrossegar l’equip contrari fins que sobrepassi la línia que divideix els dos camps. 

“Arrencar cebes”
· Quants podem jugar? Els que vulguem, a partir de tres.

· Què necessitem? No cal material de cap mena.

· Com ens col·loquem per començar? Les “cebes” s’asseuen en fila, cadascuna ben agafada a la de davant. La darrera es repenja en una paret. L’arrencador, dret, agafa la primera “ceba” per les mans.

Com es juga?  L’arrencador ha d’estirar fort la primera “ceba” i intentar arrencar-la, és a dir, aconseguir que el qui l’agafa pel darrere la deixi anar. També pot haver-hi dos arrencadors i que cadascú estiri la “ceba” per una mà. 

JOCS DE PILOTA
N’existeixen diverses modalitats, ja sigui emprant raquetes, pales o només les mans o els peus. 

“A matar” (Adopta diversos noms en funció de la comarca on es practica)
· Quants podem jugar? A partir de deu.

· Què necessitem? Una pilota.

· On juguem? Dividim el camp en dues parts iguals. El fons de cada part serà la zona dels “morts”.

· Com ens col·loquem per començar? Es formen dos equips i cadascun se situa en una part del camp. Un component de cada equip es col·loca a la zona de “morts” contrària.

· Com es juga?  Se sorteja quin equip comença. L’objectiu del joc consisteix a “matar” al major nombre possible de jugadors de l’equip contrari tocant-los amb la pilota. Quan un jugador és tocat, s’ha de situar a la zona de “morts”. És ell qui recomença el joc intentant tocar des d’allà un jugador contrari. Si un “mort” aconsegueix ”matar”, se salva i torna al seu camp. El joc s’acaba quan tots els jugadors d’un equip han estat “morts”.

· Podem jugar d’una altra manera? Sí, és clar. Podem practicar moltes variants, com jugar amb diverses pilotes alhora o augmentar la zona de “morts” pels laterals del camp. 

JOCS DE CURSA

Són jocs en què l’objectiu s’assoleix corrent molt ràpid. Poden ser jocs en què s’ha de perseguir els companys, o bé de relleus, o bé...

“Tocar i parar”
· Quants podem jugar? Els que vulguem.

· Què necessitem? No cal material de cap mena. Si de cas, un mocador per identificar el qui para.

· Com ens col·loquem per començar? Escampats pel terreny de joc.

· Com es juga? El qui para persegueix els altres. Quan en toca un, aquest passa a parar.

  “Tallar el fil” 
· Quants podem jugar? Els que vulguem.

· Què necessitem? Tampoc en aquest joc no cal cap mena de material. Si de cas, un mocador (o similar) per identificar el qui para.

· Com ens col·loquem per començar? Escampats pel terreny de joc. Un para.

Com es juga? El qui para persegueix un dels  altres i entre ells s’estableix un “fil” imaginari. Si algú creua entre els dos talla el “fil”.  Aleshores el qui para a de perseguir-lo a ell. Si el toca, passa a parar.
  “El mocador” 
· Quants podem jugar? A partir de vuit jugadors, més un altre que aguat el mocador.

· Què necessitem? Un mocador.

· On juguem? Podem jugar en una pista o en un indret on puguem córrer sense problemes. Dividim el terreny de joc de dos camps iguals.

· Com ens col·loquem per començar? Organitzem dos equips i els jugadors de cadascun se situen al fons del camp respectiu. Cada jugador de cada equip té un número. Entre els dos camps se situa el qui aguanta el mocador.

· Com es juga? El qui és al mig crida un número. Els que el tinguin (un de cada equip) corren a agafar el mocador. Cadascun ha d’intentar agafar-lo abans que l’adversari i portar-lo al camp propi sense ser tocat per ell. Si ho aconsegueix, el jugador adversari queda eliminat; i si l’adversari el toca és ell l’eliminat. També queda eliminat el jugador que travessa el mig camp abans que el mocador hagi estat agafat. Quan un jugador és eliminat, un altre de l’equip assumeix el número que tenia. També es pot jugar sumant punts cada vegada que en un equip aconsegueix el mocador.
[image: image23.jpg]



“Curses de sacs”

Heus aquí una modalitat de curses totalment diferent a la que practiques normalment. Consisteix a fer una cursa per veure qui arriba abans a la meta, però la manera de desplaçar-se no és corrent, sinó saltant, perquè es va dins d’un sac, aguantant-lo amb les mans.
JOCS DE CORDA

Són jocs molt variats. En general es tracta de realitzar salts tot evitant tocar la corda amb els peus. Te’n presentem uns quants exemples: 
· El joc de saltar la corda

· El joc de la serp

· El joc de les ones o muntanya russa

· La barqueta

JOCS D’HABILITAT
En aquest tipus de jocs, l’objectiu pot ser molt divers: llançaments de precisió, jocs d’habilitat per realitzar qualsevol comesa, etc. Exemples: les bales, les xapes, les bitlles, la baldufa, la ratlla, la tella, etc.

   “Joc de bitlles” 
· Quants podem jugar? Els que vulguem, a partir de dos.

· Què necessitem? Un objecte per llançar, habitualment una bola.

· On juguem? En un espai delimitat prèviament.

· Com ens col·loquem per començar? En un extrem del terreny de joc se situa el llançador, en l’altre s’hi posen unes “bitlles”, una mena d’ampolles de fusta.

· Com es juga? El llançador ha d’intentar tombar tantes bitlles com pugui llançant-hi la bola. Guanya el qui, en diverses tirades, obté una puntuació major.

  “La xarranca” 
· Quants podem jugar? Els que vulguem, a partir d’un. 

· Què necessitem? Només una mica de guix per fer un dibuix a terra.

· On juguem? En un dibuix fet a terra.

· Com ens col·loquem per començar? Se sorteja l’ordre de joc i es juga per torns. El torn passa cada vegada que un jugador falla. 

Com es juga? Es tracta d’anar avançant per les caselles del dibuix saltant a peu coix . Primer hi hem de llançar una tella i tot seguit les hem d’anar saltant sense trepitjar la casella on hi ha la tella. El recorregut es pot fer de maneres diverses. 
Aquesta classificació que t’hem presentat només és una de les moltes que es poden establir en parlar de jocs populars. En qualsevol cas, són tant nombrosos, que la llista de possibilitats seria immensa. Pel que fa a l’àmbit en què es localitzen, mentre que uns són típics d’una regió en particular, altres es troben escampats per tot arreu, perquè... qui no ha jugat mai o no ha sentit parlar de ...?

“Cuba libre”
· “Un, dos, tres, pica paret”

“lladres i policies”

· “La baldufa”

· “La gallina cega”

“Cavall fort”
· “Fer volar estels”
Hi ha uns jocs tradicionals que són propis de cada comunitat autònoma i que han assolit tanta importància que poden ser considerats autèntics esports: són els anomenats esports tradicionals, esports propis de cada territori i són regulats per una Federació. Tenen un reglament determinat i se n’organitzen campionats. 

Alguns exemples són: els “castells” a Catalunya, els “bolos serranos” a Andalusia, la “barra” a Aragó, “l’alçament de pedres” a Euskadi i Navarra, la “pilota” a València i també a Euskadi, les “bitlles” en totes les seves varietats regionals, el “bolo palma” a Cantabria i Astúries, “a chave” a Galícia, la “lluita canària”, la “lluita lleonesa”, les “xanques”, les “botxes” i molts d’altres.

Els estels, amb què sovint juguem, han estat emprats en ocasions com a eina d’espionatge. Fins i tot, algunes vegades, es feien volar amb persones, per observar els moviments de l’enemic.  

